**PRIOPĆENJE ZA MEDIJE**

Zagreb, 4. listopada 2018.

**67.000 pregleda potaknulo novi ciklus - 'Zašto (ni) ovo nismo učili u školi?'**

**Addiko banka i Štedopis nastavljaju s projektom financijskog obrazovanja građana**

**Addiko banka danas je u suradnji s Institutom za financijsko obrazovanje Štedopis pokrenula 'Zašto (ni) ovo nismo učili u školi?', novi ciklus projekta cjeloživotne financijske pismenosti. Nakon pet tematskih cjelina prvog ciklusa 'Zašto ovo nismo učili u školi?', kojima se nastojalo pomoći građanima da brže i lakše savladaju upravljanje osobnim financijama, a koji je rezultirao s više od 67.000 pregleda sada slijedi nastavak projekta s novih pet tema.**

Projekt podizanja razine financijske pismenosti dosad je obuhvatio teme upravljanja novcem tipične za određena životna razdoblja i s njima povezane događaje, kao što su prvi posao, kupovina stana ili automobila, vjenčanje te uzdržavanje djece i obiteljske financije. U sklopu novog ciklusa, prva cjelina obrađuje temu 'Krediti za početnike'. Tako će svi zainteresirani kroz [edukativne tekstove](https://www.addiko.hr/financijska-pismenost/krediti-za-pocetnike/) moći naučiti više o terminologiji koja se koristi prilikom ugovaranja kredita, dobiti dodatna pojašnjenja o kreditnim uvjetima, o razlici između kredita i kreditnih kartica, na što obratiti pozornost prije uzimanja kredita, te kako odgovorno raspolagati sredstvima nakon odobrenog kredita.

Sljedeće četiri edukativne cjeline bavit će se temama: 'Digitalno bankarstvo', 'Ispunite svoje želje', 'Plaćanje na internetu' i 'Psihologija novca'.

Kao i u premijernom izdanju, sudionici će moći stečeno znanje provjeriti putem nagradnog kviza financijske pismenosti koji se može ispuniti na posebno kreiranoj [internetskoj stranici Addiko banke](https://www.addiko.hr/financijska-pismenost/kviz-krediti-za-pocetnike/) '. Kviz je tijekom pet cjelina prvog ciklusa ispunjen čak 5.842 puta.

„*Rezultati recentnih istraživanja pokazuju nisku razinu financijske pismenosti hrvatskih građana. Ta činjenica, u kombinaciji s odlično prihvaćenim prvim ciklusom projekta Addiko banke i Štedopisa potaknula nas je da kao odgovorna banka nastavimo raditi na informiranju i educiranju javnosti svih dobnih skupina, jer to smatramo iznimno bitnim za dobrobit pojedinca, obitelji, ali i društva u cjelini*“, poručila je Katarina Kantolić, voditeljica projekta financijske pismenosti Addiko banke.

Uz Addiko banku, sadržaju i programu projekta doprinio je Institut za financijsko obrazovanje Štedopis, koji je do sada educirao više od 10.000 tinejdžera i studenata te izdao prvi besplatni udžbenik o osobnim financijama za srednje škole, kojeg je donirao u 10.000 primjeraka školama diljem Hrvatske.

**Kontakt za medije:** Igor Vukasović,igor.vukasovic@addiko.com,Tel: 01/6033 281, Mob: 091 4979 281